Document ID: /roh_data/filtered/fineweb-2-filterrobots_roh.jsonl.gz/22512

Al campiunadi europeic da solo per instruments a brass e percussiun ha l'Engiadinas Simon Gabriel fatg il terz plaz. Gudagnà ha Thibaut De Bondt da la Belgia sin il bariton e segund plaz ha fatg il segund svizzer Jonas Florin Elmiger da Lucerna cun l'instrument da percussiun marimba.
Il giuven da 14 onns ha dentant gudagnà gist dus premis: il premi dal public ed il premi da band. Il segund ha el survegnì da la gruppa Concord Brass Band dal Danemarc che ha accumpagnà ils solists dal campiunadi.
Preschentà ha il giuven da S-chanf il toc Concerto for cornet da Philip Sparke cun ina lunghezza da 19 minutas ensemen cun la band ed il dirigent Andreas Hanson.
Da 16 giuvens e giuvnas sut 30 è Simon Gabriel vegnì en il final dal campiunadi europeic da solo per instruments da brass e percussiun. Cun ses 14 onns è Simon il segund giuven participant da la concurrenza a Malmö.
Il campiunadi europeic da solo
La concurrenza è part dals campiunadis europeics per brass band ch'èn quest onn a Malmö en Svezia. Pudì s'annunziar han giuvens e giuvnas:
- che sunan instruments da brass e da percussiun
- ch'èn n'han anc betg 30 onns
- ch'èn domiciliads u derivan da l'Europa
La via al final capita en trais rundas:
- Ina giuria selecziunescha maximalmain 20 participants e perticipantas a maun da curts videos ch'els ed ellas tramettan
- Ils giuvens e giuvnas han da sunar in ulteriur toc ubain persul ubain cun accumpagnament da clavazzin da maximalmain 10 mintuas.
- Ina giuria selecziunescha trais finalists e/u finalistas che cumbattan lura en il final per il titel dal campiun u la campiunessa europeica da solo.
Or da l'archiv: